ماارجع بعد
واكف تنتظر من عندي شتريد
انه حبل الموده وياك حليته
ماارجع بعد وافتحلك البيبان
لان باب الكلب صدكني سديته
خلصت العمر وياك بلحزان
جسر لجروحك اني كليبي سويته
ماسمعك بعد من تحجي وياي
لان صيوان اذني ابيدي صميته
اشرايد بعد تحجي وتدور اعذار
العذر شيفيد وانته كليبي سميته
ماصدك بعد حجيك سمج بلماي
لو مره العمر يرد بيه ياريته
مااشوف الي شفته وعيني تبجي ادموع
ولا اصبع ندم اعليك عضيته
جاي تبدي القصه امن اجديد
نسيت العمر شلون وياك كضيته
بنيت انه عشرتي وياك بلطيب
وانته بلغدر ياوسفه هديته
الملح والزاد ما غزر ولك ليش
بلهم والحزن الوفه جازيته
نساك الحقد ياحيف حب الخير
ولا يوم الجرح بيديك شديته
هسه بكل بساطه جاي تسأل ليش
تدري شكم جرح بكليبي خليته
رايدني اسامح وانسه الي صار
وسيفك من جديد ابصدري حديته
موبس ما اسمعك راح انساك
لان حجيك وياي هواي مليته
واخليك ابعذابك تذكر الي صار
وكلبك بلغدر اشلون جاريته